Comença la XXV edició de Ludi Saguntini
24 d’abril 2023

![](/media/xcnluxt0/img_8662_c.jpg?width=850&height=566.6666666666666)

Els Ludi Saguntini han començat este matí en el seu vint-i-cinqué aniversari i tindran lloc fins a este divendres, 28 d'abril. Són unes jornades d'acostament de la cultura clàssica als estudiants, que inclouen els Tallers de Cultura Clàssica, organitzats per Ludere et Discere, i el XXVI Festival de Teatre Grecollatí, organitzat per Prósopon Sagunt, en el qual es representaran diverses obres al llarg d’esta setmana. Estes dos associacions compten amb la col·laboració de l'Ajuntament de Sagunt, la Conselleria de Eduación, Cultura i Esports, la Domus Baebia i d'empreses patrocinadores, així com entitats i personal voluntari.

L'alcalde de Sagunt, Darío Moreno, ha manifestat en veure l'ambient dels Ludi: «**Fa goig veure com està hui la Glorieta i tota la pujada al Castell en estos Ludi Saguntini, una experiència ja consolidada en la qual parlem de cultura clàssica, però parlem també d'innovació educativa**». L'alcalde recorda que «**ja fa 25 anys que va començar esta experiència de la mà de Quique Martínez, un precursor**» i afegeix: «**Un any més som ací per a demostrar que la cultura clàssica està molt viva, i que és part de la nostra identitat i de la nostra cultura**».

![](/media/vkkb4amj/img_8366_c.jpg?width=850&height=566.6666666666666)

El regidor d'Educació, Josep Manuel Tarazona, ha destacat que Sagunt és estos dies la capital de la didàctica de la cultura clàssica: «**Tenim una gran quantitat de tallers ací en la Glorieta i al llarg de tot el poble perquè els xiquets i xiquetes que venen puguen aprendre d'una manera pràctica i directa**». També ha indicat que en el festival de teatre, en el qual participen diversos instituts, representaran obres durant la setmana, les localitats de les qual estan exhaurides. El regidor ha expressat també: «**Hem de donar les gràcies perquè és una activitat coral en la qual intervenen Ludere et Discere, professorat, Prósopon, el Cefire, l'Ajuntament de Sagunt, la Conselleria que hui també ens acompanya, empreses i tots fem d’esta labor que crec que dinamitza la ciutat i és educadora, perquè converteix Sagunt en una vertadera ciutat educadora**».

El secretari autonòmic de Cultura i Esport, Ximo López Camps, expressa la seua alegria sobre esta setmana lúdica: «**Sagunt té un patrimoni monumental que per tots és conegut i té molt de valor, però els Ludi i l'activitat que es fa a l'aula didàctica de la Domus Baebia i altres llocs és el que fa que aquest patrimoni es convertisca en un recurs educatiu**». El secretari afirma que això és «**la garantia que els xiquets i les xiquetes aprenguen a valorar-lo, aprenguen a estimar-lo i aprenguen a tindre en compte la importància que té això**» per al desenvolupament de la societat.

![](/media/jmueu1b0/img_8517_c.jpg?width=850&height=566.6666666666666)

En l'acte d'inici d’esta setmana dedicada a la cultura grecollatina, han participat l'alcalde del municipi, Darío Moreno; el regidor d'Educació de l'Ajuntament de Sagunt, Josep Manuel Tarazona; el secretari autonòmic de Cultura i Esport, Ximo López Camps; la presidenta de l'Associació Prósopon, Isabel Pérez; el president de l'Associació Ludere et Discere, Germán González; i el president del CEFIRE Sagunt, Vicente Lorenzo. També han assistit altres regidors de l'equip de govern de l'Ajuntament de Sagunt.

![](/media/nhfjpd4x/img_8816_c.jpg?width=850&height=566.6666666666666)

L'obra _Antígona_, de Sòfocles, a càrrec del Grupo Europa de Madrid, ha sigut l'encarregada d'estrenar esta nova edició del Festival de Teatre Grecollatí a la qual li seguirà esta vesprada, l'obra _El gorgojo_, de Plàute, interpretada pel grup també madrileny Helios Teatro. Al llarg de la setmana, el públic podrà gaudir de diverses obres, a les 12.00 hores començaran les del matí i a les 16.30 les de la vesprada.

Enguany, els Ludi Saguntini comptaran amb un total de 14 tallers, que seran des de ceràmica grega fins a escriptura i mosaics, entre altres. De 9.30 hores a 14.00 hores hi haurà tres torns de tallers i en la plaça Cronista Chabret hi haurà un fòrum lliure de jocs romans.

![](/media/szmbnpwo/img_8691_c.jpg?width=850&height=566.6666666666666)

![](/media/j1zfe25v/img_8784_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/comenca-la-xxv-edicio-de-ludi-saguntini/ "Facebook")
*   [](http://twitter.com/share?url=https://aytosagunto.es/va/actualitat/comenca-la-xxv-edicio-de-ludi-saguntini/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/comenca-la-xxv-edicio-de-ludi-saguntini/ "Linked In")
*   [](mailto:?body=https://aytosagunto.es/va/actualitat/comenca-la-xxv-edicio-de-ludi-saguntini/)